google/wiki40b huggingface dataset:
Wilhelm Bölsche

Liv og virke

Han var sønn av redaktøren Carl Bölsche i Köln, studerte filosofi, kunsthistorie og arkeologi fra 1883 til 1885 i Bonn, bodde fra 1885 i Berlin. Etter 1890 bosatte han seg i Berlins bydel Friedrichshagen. Der ble han snart den sentrale skikkelse i «den friedrichshagenske dikterkrets». 
Som forfatter av «Das Liebesleben in der Natur» (1898) gjelder Bölsche som skaper av den nyere tyske fagbok. Dessuten var han initiativtager til Tysklands første folkehøyskole og gav viktige impulser til levnedsreformbevegelsen. 
Han var tilhenger av naturalismen og redigerte fra 1890 til 1893 «Freie Bühne», som den gang gikk for å være Tysklands viktigste kulturtidsskrift. 
I dusinvis av bøker og andre skrifter populariserte fritenkeren og evolusjonstilhengeren Blösche fremfor alt Charles Darwins og Ernst Haeckels tanker. 
En fjellrygg i Riesengebirge, en øy i øygruppen Svalbard og en rekke tyske gater ogh skoler ble oppkalt etter ham. I januar 2001 ble også en asteroide oppkalt etter Wilhelm Bölsche .
Ma (fornavn)

Etymologi

Ma er en kortform av navn på Ma-, spesielt på spansk, der det er en skriftlig forkortelse for Maria. På engelsk er det en kortform av mother, «mor», og brukes som kallenavn.
Ma er også et maorisk mannsnavn som betyr «ren».
ORPS

Handling

Ikko, Ling, Amalie, Babb og Murmel spiller i Gamle Tomter musikkorps. De trives veldig godt i korpset og dirigenten deres, den eksentriske Morris, er alltid blid og hyggelig mot dem. Men en dag får Morris sparken og jobben som dirigent erstattes av den ondskapsfulle Elsebeth Bull. Elsebeth legger de fem ungdommene ut for hat og er slem mot dem. De fem vennene står sammen og prøver å bekjempe henne.
Skadefryd

Skadefryd er glede eller nytelse over andres lidelse. Filosof og sosiolog Theodor Adorno definerte skadefryd som «hovedsakelig uforventet fryd over en annens lidelse som er bemerket som hverdagslig og/eller passende».
Cumberland (elv)

Cumberland River er en bielv til elven Ohio og ligger i Kentucky og Tennessee i USA. Den strekker seg totalt over 1107 km og drenerer 46 830 km² øst-vest. Den starter i Kentucky, renner sørvestover inn i Tennessee, og videre nordvestover tilbake i Kentucky hvor den møter Ohio River i Livingston fylke. Vassførselen er i gjennomsnitt på 862 m³/sek. Fossen Cumberland Falls er hele 21 meter høy. Elva er lite utbygd, og er viktig for rekreasjon.
Turistmessig er Cumberland Falls kjent som det sikreste stedt i verden for å se det optiske fenomenet Moonbow ved fullmåne, altså en slags regnbue som dannes av vannpartikler fra fossen kombinert med lysrefleksjonen fra månen.
Pistoria nigropunctata

Utseende

Arten ligner overflatisk på flere andre glansvinger fra Ny-Guinea, og det er mulig at de ulike artene er etterligninger av hverandre (et såkalt mimikry-kompleks).

Levevis

Arten lever i fjellområder.

Utbredelse

Arten er utbredt i Ny-Guinea.
Aloysius Matthew Ambrozic

Liv og virke

Ambrozic ble født i Slovenia og navnet er i slovensk form Alojzij Ambrožič. I mai 1945 flyktet familien til Østerrike, der han fullførte vanlig skolegang i forskjellige flyktningeleirer, i Vetrinj (Viktring bei Klagenfurt), Peggez (ved Lienz) og Spittal an der Drau, der han maturerte.
Familien kom til Canada i 1948.

Prest

Som seminarist ved Almo Collegio Capranica i Roma studerte han katolsk teologi og filosofi og mottok prestevielsens sakrament den 4. juni 1955 i Toronto.
Han virket først ved menighetssjelesorgen i Port Colborne i Ontario, og senere underviste han ved presteseminaret i Toronto. Han fortsatte så sine teologiske studieer ved det pavelige universitetet Angelicum i Roma. I 1970 tok han teologisk doktorgrad ved universitetet i Würzburg i Tyskland med et arbeid om evangelisten Markus. Han underviste i teologi ved Toronto School of Theology fra 1970 til 1976, og var også dekan for seminaret.

Biskop, erkebiskop, kardinal

I 1976 ble han utnevnt til hjelpebiskop av Toronto. I 1990 ble han byens erkebiskop. Han ble kreert til kardinal i 1998.
Kardinal Ambrozic var vert for de katolske verdensungdomsdagene i Toronto i 2002.
Ambrozic ble gjenstand både for støtte og avvisning innen kanadisk katolisisme, og han ble gjenstand for opposisjomn fra noen liberale eller progressive katolikker og tidligere katolikker for sine gjennomgående konservative standpunkter. Samtidig avviste han en søknad fra Toronto Traditional Mass Society om å invitere det prestelige St.-Peter-brorskapet til å tilby feiring av den tridentinske messe i erkebispedømmet.
Den 16. desember 2006 innvilget pave Benedikt XVI hans aldersbetingede avskjedssøknad som erkebiskop av Toronto. Han ble etterfulgt av erkebiskop, senere kardinal, Thomas Collins.
Ambrozic døde 26. august 2011 etter lengre tids sykdom. Begravelsesmessen ble holdt 31. august 2011 i Saint Michael's Cathedral i Toronto, celebrert av erkebiskop Thomas Collins, og med en sørgeskare på over tusen personer.
Kim Novak badet aldri i Genesaretsjøen

Handling

En sommer i Närke i begynnelsen av 1960-tallet. 14-årige Eriks mor ligger for døden med kreft og faren ordner det slik at Erik og kompisen Edmund får være ute på sommerstedet Genesaret, passet på av Eriks 22-årige storebror Henry som skal skrive en bok. I løpet av sommeren treffer Henry Ewa, som har vært lærervikar på Eriks skole. En kveld kommer en mørbanket Ewa til Genesaret, mishandlet av ektemannen Berra. Noen dager senere blir Berra funnet myrdet på en parkeringsplass i nærheten.

Om filmen

Filmen bygger på Håkan Nessers roman Kim Novak badet aldri i Genesaretsjøen, men handlingen er ikke identisk med boken.
The Rock (film)

Handling

En gruppe elitesoldater ledet av oberst Francis X. Hummel okkuperer den tidligere fangeøya Alcatraz («The Rock») og tar 81 turister som gisler. Derfra truer han med å sende stridshoder med VX-gass mot San Francisco hvis ikke myndighetene betaler 100 millioner dollar i kompensasjoner til etterlatte fra soldater som har omkommet i hemmelige operasjoner.   
Et spesielt sammensatt SEAL-team blir satt inn for å forsøke å uskadeliggjøre rakettene før de avfyres. Med på laget er også FBI-agent  Stanley Goodspeed som er spesialist på kjemiske stridsgasser. Han trenger hjelp fra noen som kjenner fangeøya på innsiden. Valget faller på den britiske spesialsoldaten John Patrick Mason, som er den eneste fangen som noen sinne har klart å rømme fra Alcatraz. Han  holdes imidlertid i forvaring av amerikanske myndigheter. En avtale om frigivelse må derfor inngåes.

Økonomi og popularitet

The Rock ble en stor publikumsuksess. Den innbrakte 335 millioner dollar på verdensbasis, hvorav 134 millioner i USA alene. Den ble den fjerde mest innbringende kinofilmen på verdensbasis i 1996 og den syvende mest innbringende i USA. Den ble med sine drøyt 200 000 besøkende den fjerde mest besøkte filmen på norsk kino i 1996. 
Produksjonskostnadene var på 75 millioner dollar.

Anmelderne

Filmen fikk blandet mottakelse fra kritikerne, noe som gjenspeiles i at den har fått 66 % på Rotten Tomatoes og 58 % på Metacritic. Den amerikanske filmanmelderen Roger Ebert gav den så mye som 3,5 av 4 stjerner, mens Leonard Maltin gav den to av fire stjerner.
VGs anmelder gav den terningkast fem og skrev at: «The Rock er en filmatisk storebror til «Indiana Jones». Større, med kraftigere lydnivå og sydd sammen med et stramt militærsnitt i fasongen». Aftenpostens Per Haddal beskrev den som førsteklasses spenning og skrev videre at: «Her er musikken pulsjagende, hendelsene regissert med stø hånd, klippingen ytterst poengtert, eksplosjonene i den gamle fangeøys indre korridor-nett imponerende». Dagbladets anmelder gav den terningkast tre. Det norske filmnettstedet CINERAMA gav den terningkast fem i 1999.

Priser

Både Cage og Connery ble tildelt hver sin Blockbuster Entertainment Award. Filmen ble videre tildelt en BMI Film & TV Awards, Golden Screen, Jupiter Award og MTV Movie Award. Den ble nominert til en Oscar i klassen beste lyd.

Innspilling

Filmen ble innspilt høsten 1995 og vinteren 1996. Opptakene ble i hovedsak gjort i San Francisco. Noen scener ble også foretatt i Los Angeles.

Irak-krigen

I 2016 ble det kjent at den britiske etterretningorganisasjonen MI6 hadde hatt mistanke om at en av deres kilder hadde hentet inspirasjon fra filmen The Rock angående Saddam Husseins påståtte kjemiske våpenprogram. Dette gikk spesielt på den scenen i filmen som viste at de kjemiske våpnene var lagret i glasskuler. 
De feilaktige påstandene om at Irak var i besittelse av masseødeleggelsesvåpen ble brukt som begrunnelsen for den britisk-amerikanske invasjonen av Irak.
Junior-VM på ski 2004

Junior-VM på ski 2004 ble arrangert i Stryn i Sogn og Fjordane i perioden 2. til 8. februar.
Pludderhose

Pludderhose, også kalt pludderbukse, er en type stoffrik, ofte poseformet, kort eller knelang bukse som var en del av den tyske og europeiske herremoten på 1500-tallet. Stoffet i pludderhosene var utstyrt med lange spalter eller delt i brede bånd som var festet ved hofta og kneet, slik at det fargerike buksefôret under, som gjerne var av kostbar, knitrende silke, ble trukket fram gjennom åpningene. Pludderhosene ble laget i flere varianter og ble båret sammen med strømper. De var festet rundt livet eller direkte i vamsen ved hjelp av snorer, knapper eller på andre måter.

Etymologi

Pludderhose, ofte brukt  i flertall pludderhoser,  kan på  norsk også skrives pluderhose som på dansk og tysk der betegnelsen opprinnelig var bloderhose, dannet av verbet blodern, det vil si «bevege busende». Buksa ble også kalt Puffhose på tysk. Ordet hose kommer av det gammelnorske hosa, og var en vanlig betegnelse for strømpe i gamle dager. Hoser har særlig blitt brukt om lange strømper til forskjell fra korte sokker, men også om strømpeformede beinklær av lær og om andre strømpebukseliknende klesplagg som var i bruk i middelalderen og renessansen til smalere knebukser og andre typer overtok.
Dianisk wicca

Dianisk wicca, også kjent som dianiske hekser eller dianisk feministisk heksekraft, er en benevnelse på en nyhedensk tradisjon av wicca som ble grunnlagt av Zsuzsanna Budapest i USA på 1970-tallet. Dianisk wicca er kjent for dyrkelse av Gudinnen og for sin feministiske ideologi. De forener elementer fra britisk tradisjonell wicca, italiensk folkemagi nedtegnet i Charles Lelands Aradia, feministiske verdier og ritualer, og healing som Zsuzsanna Budapest lærte av sin mor. Dianisk viser til den romerske gudinne Diana.

Tro og praksis

De fleste dianiske wiccanere dyrker kun Gudinnen og mener at Hun er kilden til alt liv og rommer selv alt i seg. Det er dianiske hekser som praktiserer andre former for hedendom, og en del dianikere er monoteistiske, en del er polyteistiske, og en del er ateistiske.
Bevegelsen var opprinnelig dannet av et flertall av lesbiske kvinner, men dagens dianiske grupper kan bestå av alle seksuelle avskygninger. De fleste dianiske wiccaer praktiserer på en positiv veg og benytter verken manipulerende trolldom eller forbannelser da det går imot wiccansk etikk hvor nøkkelsystemet i wiccaens nyhedenske religion er at ingen skade må gjøre: An it harm none, do what ye will, men andre dianiske hekser, som blant annet Zsuzsanna Budapes, mener at forbannelser mot de som skader kvinner ikke kan være galt.
Som andre wiccanere danner dianikere også coven, deltar på festivaler, feirer de åtte betydelige wiccanske helligdager, solverv og andre ritualer.
Gard Nilssen

Karrière

Nilssen studerte på jazzlinjen ved Trondheim musikkonservatorium. Han ble tildelt tittelen Årets unge jazzmusiker 2006 med bandet Puma, og har i tillegg vært aktiv i band som Bushman´s Revenge, Lord Kelvin, Heidi Skjerve Kvintett og Team Hegdal. Sammen med Team Hegdal fikk han Spellemannprisen 2015 i klassen jazz for albumet Vol 3. I 2017 startet han Amgala Temple sammen Lars Horntveth og Amund Maarud som ga ut albumet Invisible Airships i 2018.
Nilssen representerte Norge i artistutviklingsprogrammet Take Five, et musikkutviklerprogram fremmet av den London-baserte konsertpromoteren Serious.
Taxila haquinus

Utseende

Middelsstore (vingespenn ca. 40 millimeter), brunlige dagsommerfugler med rundede vinger. Som ofte hos Riodinidae er det markert forskjell mellom kjønnene. Hannen er svartbrun på oversiden, med et litt lysere felt ved forvingens spiss. Hunnen er brunoransje med brune flekker og et hvit skråflekk ved vingespissen.
Spinimegopis

Utseende

Store (30-60 millimeter), slanke, brungule til mørkbrune trebukker. Antennene er kraftige med fine torner på de innerste leddene, kjevene ikke forstørrede. Pronotum har gjerne skarpe pigger på ytterkanten. Dekkvingene er noe tilsmalnende bakover, med opphøyde lengderibber.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt i Asia, mest rundt Himalaya.
Sætreelva (Hurum)

Sætreelva er en 2 km lang elv i Hurum kommune i Buskerud, på Hurumhalvøya. Elva renner fra Mørkvannet og har utløp 2 km lengre øst i Oslofjorden i sentrum av Sætre. Berggrunnsmessig tilhører Årosvassdraget Oslofeltet med drammensgranitt og kambrosilurbergarter. 
Tross sin beskjedne lengde har Sætreelva tilsig av betydelige vannmengder fra innsjøene som skaper dens utspring midt på Hurumhalvøya.
Formel 1-sesongen 1971

Oppsummering av sesongen

Etter Jochen Rindts død året før hadde Lotus en planløs sesong, med unge og uerfarne førere som Emerson Fittipaldi på plass i bilene. Team brukte mye tid på å eksperimentere med en bil drevet av en gassturbin, og også med firehjulstrekk igjen.
Tyrrell stilte med et egenkonstruert chassis, som var sterkt inspirert av Matra MS80, men med konvensjonelle drivstofftanker, og med Jackie Stewart som førstefører tok de enkelt begge mesterskapstitlene i 1971.
Belgias Grand Prix var opprinnelig ment å arrangeres 6. juni, mellom Monacos og Nederlands Grand Prix, på den beryktede 14,1 km lange Spa-Francorchamps-banen. Men ettersom baneeierne og myndighetene hadde unnlatt å oppgradere banen i henhold til de obligatoriske sikkerhetskravene så ble Spa ansett som uegnet for Formel 1, og løpet ble omgående kansellert.
Atlekvida

Atlekvida eller Atlekvadet (norrøn: Atlakviða) er et norrønt dikt i Den eldre Edda.
Kvadet forteller om sagnkongen Atle (norrøn: Atli). Atle er gift med Gudrun, datter av Gjuke, og dreper hennes brødre Hogne og Gunnar gjennom svik. Gudrun hevner seg senere ved å drepe hennes og Atles felles barn, deretter Atle og alle hans menn.
Sagnkongen Atle har historisk opphav i hunerkongen Attila, og Atli er den norrøne formen av hunerkongens navn; Gunnar (norrøn: Gunnarr) er en burgunderkonge. Fortellingen om huneren Attila har spredd seg muntlig og ankom antageligvis Norden i de påfølgende århundrene, etter å ha muntlig blitt overlevert i sagn og dikt om Attila og burgunderne i lang tid. Atle (Attila) opptrer også i Volsungesaga og Nibelungenlied.
Skolark

Skolark (gammelgresk σχολάρχης scholárchēs «skoleleder», av σχολή scholḗ «skole» og ἄρχειν árchein «kommandere») var betegnelsen på lederne av Platons Akademia og Aristoteles' Peripatos, to av filosofiskolene i antikkens Athen.
Skolarkene ble valgt på livstid. En kampvotering ved Platons akademi som Xenokrates vant med knapp margin er dokumentert; Xenokrates var etterfølger av Speusippos, som igjen var Platons etterfølger. Ved akademiet utgjorde studentene selv velgermassen og valget var hemmelig. Senere ble valgene omgått ved at skolarkene overlot ledelsen til en de selv pekte ut.
I Peripatos kunne skolarken utpeke sin foretrukne etterfølger gjennom testamentariske overføringer eller ved å peke ut et valgmanntall. Skolarken ved Peripatos var eier av skolebygningene, biblioteket og tomta anlegget lå på.
Register (informatikk)

Et register er en samling av data om et bestemt emne. Registeret brukes for å holde oversikt over sammenlignbare elementer i emnet. Innholdet i et register blir som regel fremskaffet ved at ved at det benyttes et eller flere formularer (blanketter eller skjemaer), hvor opplysningene som registeret skal inneholde fylles inn. Noen registre er frivillige, andre er opprettet etter lover og forskrifter.
Kulturdepartementet (Norge)

Organisasjon

Øverste administrative leder er departementsråd Kristin Berge. 
Departementet har lokaler i Regjeringskvartalet, Grubbegata 1.
Rhomborhina bossioni

Utseende

En nokså stor (opptil 35 millimeter), avlang, ensfarget skinnende grønn gullbasse. Hos denne slekten har ikke hannene noe fremspring i pannen, hodet er flatt og avlangt firkantet.

Utbredelse

Arten lever i Laos og det nordlige Thailand (Chiang Mai).
Din o Jesus, din å være

«Din o Jesus, din å være» er en dansk salme, skrevet av prest og salmedikter T.W. Oldenburg i 1840. Melodien ble skrevet av O.C. Zinck i 1801.
Hommager & pamfletter

Hommager & pamfletter er et musikkalbum av Cornelis Vreeswijk, utgitt i 1981.
Flora arbeiderlag

Flora arbeiderlag er et arbeiderlag i Flora i Stjørdal kommune i Trøndelag. Laget ble stiftet som Floren arbeiderparti i januar 1918. 
Laget ble tilsluttet Inntrøndelag arbeiderparti 1. juli 1918. I 1919 ble det vedtatt å danne et herredsparti i Hegra, og fra Flora ble det valgt utsendinger. På 1920-tallet merket man partisplittelsen også i Flora. Laget vedtok i 1921 å melde laget ut av Inntrøndelag arbeiderparti. På slutten av tiåret var aktiviteten i laget så lav, at det ikke ble avholdt møter fra 1924 til 1927. Partiet, eller laget, gjenopptok møtevirksomheten i samlingsåret 1927. På begynnelsen av 1930-tallet ble det gjort forsøk fra Flora arbeiderparti og Hegra arbeiderparti om å danne et arbeiderlag i Forradal. I slutten av 1932 ble Hegra herredsparti dannet, og Flora gikk etter hvert over fra å kalle seg parti til å hete arbeiderlag.
Rugby union under Stillehavslekene 1969

Rugby union under Stillehavslekene  1969. Rugby union var en av flere sporter som var med i de tredje Stillehavslekene som ble arrangert i Port Moresby i Papua Ny-Guinea i perioden 16. til 23. august 1969. Det var fem herrelag som deltok i Rugby union-turneringen. Først ble det spilt en enkeltserie der alle lagene møttes en gang og siden møttes de to beste lagene i en finale. Fiji vant alle sine fire kamper i det innledende seriespillet. Finalen vant Fiji med 88-3 over Papua Ny-Guinea.
Suffraganbispedømme

Suffraganbispedømme, ofte omtalt bare som suffragan, er et bispedømme som er underlagt et metropolitanerkebispedømme og som således er del av en kirkeprovins. Ordet kommer fra latin suffragare, «å støtte med en stemme»; med dette menes at suffraganbiskopene forventes å støtte sin erkebiskop. Begrepet brukes særlig i Den katolske kirke, men prinsippet finnes i de fleste kirker som har et erkebispeembete.
Mellom 1154 og 1536 var Nidaros erkebispesete med de andre norske, islandske og skotske bispedømmene som suffraganer. Dagens katolske stift i Norge er ikke suffraganbispedømmer, men direkte underlagt Den hellige stol (dvs. immediate) og dermed ikke del av noen kirkeprovins.
I Den anglikanske kirke brukes uttrykket suffragan eller suffraganbiskop om en hjelpebiskop som virker under den stedlige biskop. Han har da tittel etter byen hvor han har tilhold, ikke etter bispesetet. Denne ordningen ble opprettet under reformasjonen gjennom Suffragan Bishops Act 1534.
Assalouyeh kraftverk

Assalouyeh kraftverk er et varmekraftverk med kombinert gassdrift og oljedrift i Iran. Det har en installert produksjonskapasitet på 750 MW. Brenselstypen er naturgass og olje. Dette er et av landets største varmekraftverk.
Skyting under Asialekene 2014

Skyting under Asialekene 2014. Skyting var en av sportene under de 17. Asialekene som ble arrangert i Incheon i Sør-Korea. Konkurransene ble avviklet i perioden 20. september til 30. september 2014. Det var i alt førtifire øvelser, tjueseks for menn og atten for kvinner. Det var 543 utøvere fra trettifire nasjoner som deltok. Kina ble beste nasjon med tjuesju gullmedaljer foran Sør-Korea med åtte.
Johan Georg Sigholt

Liv

Johan Georg Sigholt var sønn av Peter Lorentz Sidelmann Sigholt (død 1835), tollinspektør i Kristiansand, og Maren Anna Wittrup. Han var elev ved Sjøkadettinstituttet i Fredriksvern og ble i 1824 utnevnt til sekondløytnant i marinen. I 1832 avanserte han til premierløytnant. Fra 1831 til 1835 tjenestegjorde han i den franske marinen, på en eskadre i Middelhavet. I 1840 ble han lærer ved Sjøkadettakademiet, og i 1842 båtfører på statens dampskip «Nordcap». I 1845 ble han forfremmet til kapteinløytnant.

Sigholt-saken

Som offiser kom Sigholt på kant med nesten alle de andre offiserene i Fredriksvern. Det ble satt ut rykter om ham, blant annet at han «drev unaturlig usedelighet». På grunn av stridighetene ble han satt under tiltale for en ti år gammel sak, men ble frifunnet ved dom i høyesterett 7. juni 1847. Da han samme år var blitt innstilt som kommandør på skonnerten «Vale», holdt offiserene hemmelige møter for å diskutere om Sigholt var kvalifisert for denne oppgaven. Da møtene ble kjent, utfordret Sigholt flere navngitte offiserer til duell. Offiserene avslo utfordringen og insisterte på at Sigholt burde etterforskes. I 1848 sendte Sigholt derfor inn flere anmeldelser av sine over- og underordnede offiserer til sine overordnede. Marinedepartementet bestemte at anmeldelsene ikke skulle forfølges, mens Sigholt selv derimot ble tiltalt for en overkrigskommisjon. 30. april 1849 dømte denne Sigholt til seks måneders festningsarrest og til å betale saksomkostningene. Saken ble anket til høyesterett, som 8. november samme år bekreftet dommen. Sigholt begikk selvmord dagen etter.
Sigholt-saken vakte oppsikt over hele Norge, og ble omtalt i mange aviser. Av opposisjonen ble saken brukt for å angripe ledelsen av militærvesenet. Jarlsberg og Laurvigs Amtstidende skrev etter Sigholts død at han «faldt som Offeret for den militære Despotisme», og at «Høiesteret har dømt ham, men Folket frikjender ham!» Presten i Fredriksvern, William Sverdrup, som talte i Sigholts begravelse, ble irettesatt av biskopen og Kirkedepartementet, fordi offiserene i Fredriksvern tolket talen hans som rettet mot dem. Sverdrup ble senere nektet forfremmelse inntil han gikk av i 1865. Senere statsminister Johan Sverdrup, som på denne tiden var sakfører i Larvik, var også involvert i saken, ettersom han bisto Sigholt med råd i forkant av den første rettssaken i 1847.

Utmerkelser

Sigholt ble utnevnt til ridder av St. Olavs Orden for å ha reddet en del av besetningen på det forliste russiske linjeskipet «Ingermanland» utenfor Kristiansand.
Hanna Relling Berg

Arbeidserfaring

Relling Berg har erfaring både fra Sunnmørsposten og andre mediebedrifter. I 1985 ble hun fast ansatt i Sunnmørsposten, først som journalist ved lokalkontoret i Ørsta/Volda og deretter ved hovedkontoret i Ålesund. Hun spesialiserte seg på journalistikk om forskning og helse.
De siste årene før hun ble ansvarlig redaktør hadde Relling Berg flere redaksjonelle lederposisjoner. Hun var gruppeleder/reportasjesjef i 4 år, og kultur- og featureredaktør i 6 år.

Bakgrunn

Relling Berg vokste opp i Sykkylven. Faren Ingmar Relling (1920–2002) var møbeldesigner og moren Sollaug Relling (1923–2006) var sykepleier. Etter Examen artium ved Stranda vidaregåande skule, studerte hun blant annet norsk ved Høgskulen i Volda.
Da hun giftet seg med Frode Berg i 1981, tok hun etternavnet Berg. Sammen har de to barn, forfatteren Sunniva Relling Berg er deres datter.